ถอดแบงก์-ประกันออกจากพรบ.ต่างด้าว
รมว.พาณิชย์ลงนามถอดธุรกิจแบงก์-ประกันจาก พ.ร.บ.ต่างด้าว รอแค่ออกกฎกระทรวง
30 เม.ย. 2558

รมว.พาณิชย์ลงนามถอดธุรกิจแบงก์-ประกันจาก พ.ร.บ.ต่างด้าว รอแค่ออกกฎกระทรวง
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยผลความคืบหน้าการพิจารณาทบทวนประเภทธุรกิจตามบัญชีท้าย พ.ร.บ.การประกอบธุรกิจคนต่างด้าว พ.ศ. 2542 รัฐมนตรีว่าการกระทรวงพาณิชย์ ว่า ล่าสุด พล.อ.ฉัตรชัย สาริกัลยะ รมว.พาณิชย์ เห็นชอบให้ถอด 4 ธุรกิจออกจากบัญชีท้าย พ.ร.บ.ฉบับดังกล่าว ได้แก่ ธุรกิจประกันวินาศภัย ธุรกิจประกันชีวิต ธุรกิจธนาคารพาณิชย์ และธุรกิจสำนักงานผู้แทนธนาคาร
ทั้งนี้ กระทรวงพาณิชย์อยู่ระหว่างการดำเนินการเพื่อถอดธุรกิจทั้ง 4 ประเภทออกจากบัญชีแนบท้าย โดยต้องออกกฎกระทรวง ส่วนธุรกิจอื่นๆ ที่เกี่ยวข้องกับธุรกิจประกันชีวิต และธุรกิจประกันวินาศภัย เช่น นายหน้าประกันภัย จะเป็นธุรกิจที่อยู่ในแผนทบทวนของกระทรวงพาณิชย์ต่อไป
ปัจจุบัน ธุรกิจประกันชีวิตและประกันวินาศภัย ที่มีผู้ถือหุ้นต่างด้าวถึง 50% นอกจากต้องขออนุญาตตามกฎหมายว่าด้วยการประกันภัยแล้ว ยังต้องขออนุญาตตามกฎหมายว่าด้วยการประกอบธุรกิจของคนต่างด้าวอีก การถอดธุรกิจประกันภัยทั้งสองประเภทออกจากบัญชีสาม แนบท้าย พ.ร.บ.จะทำให้ผู้ประกอบการธุรกิจประกันภัยที่มีผู้ถือหุ้นต่างด้าวในสัดส่วนดังกล่าว สามารถมาขออนุญาตตามกฎหมายว่าด้วยการประกันภัยเพียงอย่างเดียว